Trollhätte kanal

Trollhätte kanal er en 82 kilometer lang kanal mellom Vänern og Kattegat. 10 kilometer av kanalen er utgravd og sprengt kanal, mens resten er naturlig led i Göta älv. Høydeforskjellen fra havet til Vänern, 43,8 meter, forseres via seks sluser. Den første slusen i Lilla Edet har en løftehøyde på 6 meter og de påfølgende fire slusene i Trollhättan har en løftehøyde på omtrent 32 meter. En utgravd/sprengt kanal går gjennom Trollhättan. Den siste slusen, ved Brinkebergskulle i Vänersborg kommune løfter ytterligere ca. 6 meter og kanalen Karls grav leder til slutt frem til Vänern via den lille sjøen Vassbotten.

Den norske kongen Harald Hardråde skal ifølge historien allerede sommeren 1064 ha tatt seg opp Göta älv med en krigsflåte på 60 fartøy. Fossestrykene ved Lilla Edet, Trollhättan og Vargön utgjorde naturlige hindre og man måtte dra fartøyene på land forbi disse. Allerede på 1500-tallet fantes det planer om å bygge sluser og dermed gjøre elva seilbar hele veien mellom Kattegat og Vänern. Det varte imidlertid helt til 1800 før dette var mulig. Tidligere forsøk på å bygge sluser forbi Trollhättefallene ble dog gjort, blant annet av Christopher Polhem, og man kan i dag se restene av Polhems sluser ved fossene i Trollhättan.


Sveriges og Trollhätte kanals første sluse, Lilla Edets sluse, ble ferdigbygd allerede i 1607. Etter slusene fra 1800 har ytterligere to sluseleder forbi Trollhättan blitt bygd, først i 1844 og den siste i 1916. Disse tre slusesystemene ligger ved siden av hverandre i Trollhättan, men det er bare 1916-slusene som nå er farbare. Det har blitt gjort flere ombygninger og restaureringer på disse slusene.

Hvert år fraktes ca. 3,5 millioner tonn gods, og i sommermånedene passerer mellom 3 og 4 000 fritidsbåter gjennom kanalen.

Max dimensjoner for båter som går gjennom kanalen er:
Lengde: 88 meter. 
Bredde: 13.20 meter. 
Mastehøyde: 27 meter. 
Dybde: 5.40 meter.
Båter som er bygd etter disse mål klassifiseres som Vänermax.


 Bruer 
Se også Göta älv.

 Dalbobron, over Trafikkanalen, Vänersborg, klaffebru, 1963. Tidligere fantes en svingbru på stedet
 Residensbron, over Hamnkanalen, Vänersborg
 Vassbottenleden, over Hamnkanalen, Vänersborg
 Jernbanebruene over Trafikkanalen og Hamnkanalen, den vestre er en klaffebru, 1917. Mellom 1867 og 1917 fantes en svingbru på stedet, som opprinnelig ble bygd for Uddevalla-Vänersborg-Herrljunga Järnväg (UWHJ).
 Gropbron, klaffebru, over Karls grav, Vänersborg, 1965. Mellom 1912 og 1965 fantes en svingbru på stedet.
 Stallbackabron, også over Göta älv, høybro, bygget 1981.
 Järnvägsbron i Trollhättan, bygget 2001, heisebru. 
 Klaffbron, over Trafikkanalen, mellom østre elvebredd og Spikön i Trollhättan, bygd 1958. Før 1958 fantes en eldre klaffebru på stedet.
 Nydqvist & Holms jernbanebru, svingbru over Trafikkanalen, Trollhättan
 Lilla Edetbron, (länsväg 167), klaffebru bygget på slutten av 1970-tallet.
 Jordfallsbron, også over Göta älv, klaffebru bygget på slutten av 1960-tallet.
 Angeredsbron, innviet 1978.
 Götaälvbron, også over Göta älv, klaffebru bygget på 1930-tallet.
 Älvsborgsbron, også over Göta älv, en høy hengebru bygget på 1960-tallet.

Øyer
Da Karls grav mellom Göta älv og Vassbotten ble innviet i 1752 ble Vänersborg og deler av det daværende Vassända sogn en øy mellom elva i øst og den nye kanalen i vest. Flere andre øyer har blitt dannet ettersom kanalene har blitt bygd:

 Lilla Vassbotten, Vänersborg
 Stallbackaön, Trollhättan
 Spikön, Trollhättan
 Kanalön, Trollhättan
 Åker, Trollhättan
 Gamle dal'n, Trollhättan

 Eksterne lenker 
 «Trollhätte kanal», fra  Sjöfartsverket
 «MED FRITIDSBÅT PÅ TROLLHÄTTE KANAL», fra Trollhättans turistbyrå

Kategori:Kanaler i Sverige

en:Göta Canal#Trollhätte Canal